
VÉLEMÉNY
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:
<RepeatBlock-Dec>
1.	megjegyzi, hogy az európai adatvédelmi biztos 2023. évi működési költségvetése 22 711 559 EUR volt, és a 2022. évi végleges költségvetéshez képest a működési költségvetés 12%-kal nőtt; üdvözli, hogy 2023-ban az európai adatvédelmi biztos kötelezettségvállalási előirányzatainak végrehajtási aránya 96%-os volt;
2.	megjegyzi, hogy nőtt az európai adatvédelmi biztos által folytatott jogalkotási konzultációk száma, ami 82 hivatalos jogalkotási konzultációt, 54 véleményt és 26 hivatalos észrevételt eredményezett; nagyra értékeli, hogy az európai adatvédelmi biztos – többek között az Európai Adatvédelmi Testülettel együttműködve – hozzájárul a jogalkotási munkához; megemlíti az európai adatvédelmi biztos megnövekedett szerepét számos új jogalkotási aktusban, többek között a mesterséges intelligenciáról szóló jogszabályban, amelynek értelmében az európai adatvédelmi biztos az uniós intézmények, ügynökségek, hivatalok és szervek illetékes hatóságává válik, amelyek tekintetében az európai adatvédelmi biztost további feladatokkal bízták meg; hangsúlyozza, hogy ezek a társjogalkotók által átruházott további felelősségi körök megfelelő forrásokat igényelnek annak biztosításához, hogy az európai adatvédelmi biztos hatékonyan teljesíthesse kötelezettségeit;
3.	hangsúlyozza az európai adatvédelmi biztos szerepét a személyes adatok uniós intézmények, szervek, hivatalok és ügynökségek általi feldolgozásának felügyeletében; aggodalommal veszi tudomásul az európai adatvédelmi biztos előtti eljárások hosszát, mivel az európai adatvédelmi biztos 2023-ban egyetlen vizsgálatot sem zárt le, azonban 2023-ban az előző évhez jelentősen csökkent a 72 órát meghaladó bejelentések száma;
4.	üdvözli, hogy az európai adatvédelmi biztos annak garantálására összpontosít, hogy a külső vállalkozók megfeleljenek az összes uniós intézménytől, szervtől, hivataltól és ügynökségtől elvárt normáknak, különös tekintettel arra, hogy az európai adatvédelmi biztos korábban olyan külső cégeket vett igénybe, amelyek a Yale Egyetem rangsora szerint továbbra is tevékenységet folytatnak Oroszországban; nagyra értékeli, hogy az európai adatvédelmi biztos fő teljesítménymutatókat használ teljesítményének az európai adatvédelmi biztos stratégiájában meghatározott fő célkitűzések fényében történő nyomon követésére, ami hozzájárul a tevékenységekhez való alkalmazkodás biztosításához, ahol szükséges, valamint az erőforrások hatékonyabb felhasználásához;
5.	aggodalmát fejezi ki amiatt, hogy az európai adatvédelmi biztos kiküldetési költségei jelentősen nőttek, a 2021. évi 28 789 EUR-ról és a 2022. évi 176 903 EUR-ról 2023-ban 284 580 EUR-ra; felhívja az európai adatvédelmi biztost annak értékelésére, hogy a kiküldetésekre fordított forrásokat megfelelően és hatékonyan használják-e fel; megjegyzi, hogy az európai adatvédelmi biztos megszűntette a szervezők által finanszírozott kiküldetések számának, valamint az arra vonatkozó információknak a közzétételét, hogy az egyes kiküldetéseken mely egység vagy részleg vett részt, ezáltal csökkentve a kiküldetési költségek átláthatóságát; felhívja az európai adatvédelmi biztost, hogy állítsa vissza ezt a gyakorlatot.

